Lars Monsen

Lars Thorbjørn Monsen (født 1963) er en norsk villmarks- og ekspedisjonsfarer, foredragsholder og programleder. Han har produsert og medvirket i et titalls TV-serier som alle har vært vist på NRK.  

 Biografi 
Monsen vokste opp på Risløkka i Oslo, men flyttet til Rustad og gikk på Rustad skole.NRK TV, Datoen, sesong 4, episode 1 Han har samiske aner, og står oppført i samemanntallet.«Folketellingen 1900 lappisk fastboende Lars Olai Pedersen, se vg.no artikkel» fra digitalarkivet.no  Han tok lærerutdanning ved Sagene lærerhøgskole i 1988 og var tidligere skribent for bladet Villmarksliv. Han har tilbrakt omtrent 6000 døgn i sovepose, halvparten vinterstid og nord for polarsirkelen. 

I 2005 ble Monsen kjent i forbindelse med TV-serien Canada på tvers på NRK. Serien dokumenterte hans 8 252 kilometer og 947 dager lange ekspedisjon gjennom Canada. Umiddelbart etter fulgte serien På tur med Lars Monsen fra tre ulike månedslange turer i Norge. Ved årsskiftet 2007–2008 ble TV-serien Nordkalotten 365 (senere omtalt som Et år på tur med Lars Monsen) sendt på NRK, filmet av Monsen alene på åtte ulike langturer på Nordkalotten, inkludert deltakelse i Finnmarksløpet.

I 2010 ble TV-programmet Ingen grenser, der Monsen og tolv funksjonshemmede legger ut på tur, vist på NRK. For serien fikk Monsen Folkets pris under Gullruten 2010, mens programmet vant i kategorien for beste reality. Monsen var også programleder for sesong to av serien. Monsen har vunnet fire Gullruten-priser totalt.

Monsen er en erfaren langdistanse hundekjører, som regel en Topp 10-kjører, og har konkurrert siden 2005, blant annet i Finnmarksløpet, Femundløpet og Iditarod. Han endte han på tredjeplass i Femundløpet i 2018, som resulterte i TV-serien Monsen og hundene som gikk på NRK i perioden 2012 til 2018 og vant Gullruten 2014 i kategorien for beste dokusåpe. Han har også medvirket i serien Monsen på villspor og senere Med Monsen på villspor, hvor han med helikopter og bind for øynene ble plassert på et ukjent sted i naturen, og måtte finne tilbake til sivilisasjonen med hjelp av kompass og et begrenset kart. Fra sesong 3 blir serien omtalt som Med Monsen på villspor, hvor han i hver episode får med seg en ny og kjent person.

I 2018 gikk Monsen turer minutt for minutt sammen med NRK som en del av Sommeråpent. På dagtid ble turen sendt direkte, og på kveldstid var han med å lede Sommeråpent-sendingene sammen med en rekke NRK-profiler. For serien ble han nominert til Publikumsprisen under Gullruten 2019. I starten av koronapandemien på våren i 2020 sendte NRK hver dag TV-serien Hjemmecamp Monsen, der Monsen tok imot gjester på sitt eget villmarkssenter i Skiptvet.

Under VM i sjakk 2013 deltok Monsen som kommentator i NRKs studio. Monsen er en aktiv sjakkspiller, med en rating på omtrent 1800. Lars Monsens livsstil har også avfødt en humoristisk internett-trend med såkalte «Lars Monsen facts» i samme stil som «Chuck Norris facts».

 Familie 
Gift 2015 med sanger Trine Rein. 

 Ekspedisjoner 
Lars Monsen har blant annet gjennomført følgende ekspedisjoner: 
 Canada på tvers (2 år og 7 måneder, 8 252 km), TV-serie på NRK1
 Til fots over Alaska (10 måneder, 3000 km)
 Norge på langs (1 år, 3000 km)
365 dager på Nordkalotten, TV-serie på NRK og bok.
900 km til fots gjennom Finland, Sverige og Norge, 63 dager
 90 dager til fots i Børgefjell nasjonalpark
To måneder på ski i mørketida i Finnmark, to ganger.
 Til fots over Kodiak Island, Alaska 
 Til fots over Admiralty Island, Alaska 
 Med kano gjennom Katmai National Park, Alaska, to ganger
Med kano ned John River, Alaska
Nordland på langs med seilyak og til fots, 30 dager
Ungava på tvers med kano, Canada, 30 dager
60 mil med kano gjennom Québecs villmark, Canada, 30 dager
Fra Birtavarre til Karasjok til fots og med packraft, Norge og Finland, 30 dager
 En rekke andre 1-måneders turer:, blant annet i Finnmark, Femundsmarka og Saltfjellet, 2004, til TV-serie på NRK1
Iditarod, verdens lengste hundeløp, 1600 km, til mål alle tre ganger han har stilt opp (29. plass, 26. plass og 20.plass).

 Forfatter og forlegger 
Monsen har siden 1991 skrevet et tyvetalls bøker om sine villmarkseventyr og langturer. I 2003 startet han bokforlaget Larsforlaget sammen med Erik Pettersen. Etter noen år solgte de majoritetsandelen av aksjene til Cappelen Damm, men i 2020 kjøpte Monsen tilbake samtlige aksjer i forlaget.

 Forhandler av turutstyr 
Lars Monsen har sitt eget varemerke med friluftslivsprodukter som selges  i Sport Outlet-kjeden, på Femund Lodge og i en egen nettbutikk.

Dialektbruk
Lars Monsen er også kjent for sin markante og utprega oslodialekt.

 Bibliografi 
 1991: Norge på langs, medforfatter Trond Strømdahl (nyutgivelse i 2006)
 1993: Med fiskestang og svartkjele (nyutgivelse i 2006)
 1994: Med kart og kompass i villmarka (nyutgivelse i 2006)
 1995: 90 dager på loffen i Børgefjell
 1996: Til fots gjennom Alaska
 1998: Villmarksboka (nyutgivelse i 2005)
 1999: Ekspedisjoner i bjørneland 
 2002: Canada på tvers (nyutgivelse i 2005)
 2003: Kappløp gjennom Alaska – Robert Sørlies gullferd til Nome (medforfatter Nina Skramstad)
 2006: 101 villmarkstips
 2006: Turer med trøkk 1 (medforfatter, ulike bidragsytere)
 2007: Få fisk med Lars og Trond (fiskebok for nybegynnere, medforfatter Trond Strømdahl)
 2007: Nordkalotten 365  
 2007: Børgefjell (ny, revidert utgivelse, medforfatter Trond Strømdahl)
 2008: 10 turer med trøkk 2009: Til fots gjennom Alaska (nyrevidert utgivelse av boka fra 1996 med nye bilder og layout)
 2010: Tøffe turer med trøkk 2011: Villmarksquiz (medforfatter Pål Espen Kilstad)
 2016: Hva villmarka lærte meg (medforfatter Øivind Berg)
 2019: Lars Monsen: mitt liv'' medforfatter Kjetil Østli

 Referanser 

 Eksterne lenker 



Kategori:Norske TV-personligheter
Kategori:Norske hundekjørere
Kategori:Norske oppdagere
Kategori:Norske sakprosaforfattere
Kategori:Norske journalister
Kategori:Norske sjakkspillere
Kategori:Finnmarksløpet
Kategori:Femundløpet
Kategori:Vinnere av Gullrutens publikumspris
Kategori:Personer fra Oslo